Näitkö tämän miehen pahoinpitelyn aikaan Tampereen Keskustorilla? – Poliisi julkaisi kuvia miehestä, jonka osuudesta halutaan lisää tietoa

Sisä-Suomen poliisi julkaisi sunnuntaina kuvia miehestä, jonka yhteydestä Keskustorilla viikko sitten tapahtuneeseen pahoinpitelyyn kaivataan lisää tietoa. Keskustorin taksitolpan ja Hämeenkadun välisellä alueella Tampereella tapahtui pahoinpitely 6. päivänä lokakuuta. Pahoinpitely tapahtui noin kello 2 yöllä. Uhri sai erittäin vakavat vammat. Hän on kriittisessä tilassa. Poliisi tutkii tapahtunutta törkeänä pahoinpitelynä. Lauantaina kuulustellun todistajan kertomuksen perusteella poliisi on pystynyt selvittämään lisää tietoa valvontakamerakuvista. Kuvista löytyivät todistajan kertomat kolme miestä eli hän itse, hänen kaverinsa ja mukaan lyöttäytynyt mies. Lue myös: Tämä tiedetään Keskustorin pahoinpitelystä Tampereella: Uhri yhä kriittisessä tilassa, poliisi etsii lommoposkista parikymppistä miestä – osa valvontakameroista ollut pois käytöstä Sunnuntaina kuulusteltiin seuraavaa todistajaa, joka oli havainnut edellisen antamat tiedot ja ottanut yhteyttä poliisiin. –Hän kertoi nähneensä uhrin seurassa olleen polkupyörää taluttaneen miehen painineen edellisen todistajan esittämiin tuntomerkkeihin sopivan ihmisen kanssa, kertoo rikosylikomisario Jari Kinnunen Sisä-Suomen poliisista. Todistaja kertoi uutena tietona, että toisen miehen kanssa paininut mies meni paikalta läheiseen pikaruokaravintolaan. Poliisi sai sieltä kuvamateriaalia, jota verrattiin kolmesta miehestä saatuihin kuviin. –Sama mies kulkee kolmikossa ja menee painin jälkeen pikaruokaravintolaan. Siksi meillä on syytä epäillä, että hänellä on jotain tekemistä Keskustorilla tapahtuneen kanssa, Kinnunen kertoo. Asiassa on kuulusteltu kaikkiaan neljää todistajaa ja viidettä aiotaan kuulustella. Kaikki ovat nuoria miehiä. Sisä-Suomen poliisi ottaa vihjeitä vastaan puhelinnumerossa 029 5445 317 tai sähköpostiosoitteessa keskitettytutkinta.sisa-suomi@poliisi.fi